Mozilla Thunderbird

Mozilla Thunderbird [] je swobodny program za e-mejl a diskusijne skupiny załožby Mozilla Foundation.

Tutón program bazěruje na žórłowym teksće suity Mozilla a steji mj. dr. za Windows, Linux, Mac OS X, BSD, Solaris a OS/2 (tež eComStation) k dispoziciji.

 Kajkosće 

 Filter za čapor (spam) 
Program wobsedźi wuknjenjakmany čaporowy filter na zakładźe 
bayesowskeho filtra, tak zo so po krótkej dobje čapor hižo spózna a za čas dalšeho wužiwanja filtrowanske wuslědki dźeń a lěpje bywaja.

 Wěstota 

Mozilla Thunderbird podpěruje wěstotne komponenty kaž elektronisku signaturu, Zaklučowanje powěsćow a certifikaty po standardźe S/MIME.

Nimo toho steji rozšěrjenje Enigmail z GnuPG/PGP Enigmail k dispozicij, z kotrymž dadźa so e-mejle tež z kličemi  PGP zaklučować a digitalnje signować.

 Wobsahi HTML 

Wužiwar móže mjez třomi modusami za zwobraznjenje HTML e-mejlow wuzwolić. Prěni modus zwobraznja originalny HTML. Druhi modus wobmjezuje wudáce HTML, filtruje wšě potencielnje strašne elementy HTML won. Posledni modus HTML dospołnje wupina, t. r. jenož "luty tekst" wotpowědneje powěsće so zwobraznja. Standardny modus je – originalny HTML.

 Wirtuelne rjadowaki 
Wirtuelne rjadowaki pokazuja wšě powěsće, kotrež prjedy definowanym pytanskim kriterijam wotpowěduja. Zo by na pr. wšě powěsće wěsteho wotpósłarja ze wšěch rjadowakow zwobraznjene dóstało, přewjedźe so pytanje wšěch powěsćow tutoho wotpósłarja – tute pytanje da so jako wirtuelny rjadowak składować. Na rozdźěl filtrow powěsće přeco na 
samsnym městnje wostawaja. Najebać toho da so tutón wirtuelny rjadowak kóždy čas wočinić a hnydom so wšě wotpowědowace powěsće zwobraznjeja, byrnjež tute poprawom w rozdźělnych rjadowakach byli.

 Wjacore identity 
Mozilla Thunderbird podpěruje dźělene zrjadowanje wjacorych kontow POP3 a IMAP. Po dobrozdaću dadźa so wšě konta POP3 w "globalnym kašćiku" zjednoćić.

 Dalše kajkosće 
Wužiwarski powjerch Thunderbirda da 
so přez šaty (jendź. themes) datym potrjebnosćam přiměrić. Čitak RSS je tohorunja wobstatk programa. Z funkciju spěšne pytanje (Quick Search) steji wjace móžnosćow k dispoziciji, zo by 
e-mejle z hłowneho wokna won namakało.

Z pomocu rozšěrjenjow, tak mjenowanych Extensions, je móžno, programej 
dalše funkcije přidać. Załožba Mozilla Foundation sama platformu za 
to k dispoziciji staja, hdźe wuwiwarjo swoje 
rozšěrjenja za sćehnjenje poskićeja, ale najwjace tam poskićenych 
rozšěrjenjow je jendźelskorěčnych. Do němčiny přełožene rozšěrjenja so na 
němskim njewotwisnym portalu za rozšěrjenja poskićeja.

Rozšěrjenjow w hornjoserbšćinje je jenož jara mało. Zda so dotal, zo za 
to potrjeba njeje. Njejsu wšak ani spušćomne ličby, kelko ludźi hornjoserbske programy wužiwa. Za Thunderbird kaž tež za OpenOffice, Seamonkey a Mozilla Firefox je hornjoserbska prawopisna kontrola. Do spočatka 2006 bu kalendrowe rozšěrjenje wuwite, kotrež pak je zestarjene a je prašomnje, hač hišće funguje. Město toho so specielnje kalendrowe rozšěrjenje Lightning wuwiwa, kotrež wšak dotal hornjoserbsce njeje.

 Prawopis 

Hač do njedawna njeběše hornjoserbska prawopisna kontrola za wšě programy Mozilla, tohodla njeběše móžno ani rozšěrjenje za to instalować. Nětko wšak w předchadnym wotrězku naspomjene rozšěrjenje k dispoziciji steji. Je planowane tute rozšěrjenje z hornjoserbskim pakćikom resp. hornjoserbskej archiwnej wersiju zip sobu dodać, tak zo budźe njetrěbne tutee rozšěrjenje ekstra sćahnyć. 

 Staw wuwića 

Aktualna wersija je 38.0.1 wot 11. junija 2015. Aktualna hornjoserbska wersija je 38.0.1.

 Icedove, mjenowa zwada z Debianom 

Distribucija Linux 
Debian swoju wersiju tutoho e-mejloweho programa dla mjenoweje zwady z Mozilla Icedove přemjenuje.

 Eksterne wotkazy 
 Mozilla Thunderbird hornjoserbsce
 Oficielna němske webowe sydło za Mozilla Thunderbird
 Němski projekt za přełožowanje programa Mozilla Thunderbird (z forumom)
 přiručka za 1.5 (sćehnjenje PDF, 2,35 MB, němsce)
 strona wo programach za OS/2 a eComStation (jendźelsce)

Thunderbird
Kategorija:Emejlowy program
Kategorija:Swobodna softwara
Kategorija:Zeserbšćena softwara
Kategorija:Usenet